CELEX: 52021PC0147
Language: hr
Date: 2021-03-29
Title: Prijedlog PROVEDBENE ODLUKE VIJEĆA kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 29.3.2021.
            COM(2021) 147 final
            2021/0073(NLE)
            Prijedlog
            PROVEDBENE ODLUKE VIJEĆA 
            kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               U skladu s člankom 395. stavkom 1. Direktive Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                („Direktiva o PDV-u”) Vijeće, odlučujući jednoglasno na prijedlog Komisije, može odobriti bilo kojoj državi članici uvođenje posebnih mjera za odstupanje od odredaba te direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim pri Komisiji 20. listopada 2020. Malta je zatražila odobrenje za povećanje praga postojeće mjere odstupanja od članka 287. Direktive o PDV-u kako bi do 31. prosinca 2024. oslobodila od plaćanja PDV‑a porezne obveznike čiji godišnji promet nije veći od 30 000 EUR. Komisija je zatražila dodatne informacije u vezi sa zahtjevom, koji je zatim primila dopisom od 9. studenoga 2020.
            
            
               U skladu s člankom 395. stavkom 2. Direktive o PDV-u Komisija je dopisom od 17. prosinca 2020. obavijestila druge države članice o zahtjevu Malte. Komisija je dopisom od 18. prosinca 2020. obavijestila Maltu da ima sve informacije potrebne za razmatranje zahtjeva.
            
            
            
               1.KONTEKST PRIJEDLOGA
            
            
               •Razlozi i ciljevi prijedloga
            
            
               
                  Glavom XII. poglavljem 1. Direktive o PDV-u državama članicama omogućuje se primjena posebnih odredaba za mala poduzeća, uključujući mogućnost izuzeća poreznih obveznika čiji godišnji promet ne prelazi određeni iznos. Tim se izuzećem podrazumijeva da porezni obveznik ne mora obračunati PDV za svoje isporuke, ali zbog toga ne može ni odbiti PDV od svoje kupovine.
               
            
            
               U skladu s člankom 287. Direktive o PDV-u pojedine države članice koje su pristupile nakon 1. siječnja 1978. mogu izuzeti od plaćanja PDV-a porezne obveznike čiji godišnji promet ne prelazi protuvrijednost u nacionalnoj valuti iznosa navedenih u toj odredbi, prema tečaju na dan njihova pristupanja. Malta je počela primjenjivati euro 1. siječnja 2008. 
            
            
               U skladu s člankom 287. točkom 13. Direktive o PDV-u Malta može izuzeti od PDV-a tri kategorije poreznih obveznika: porezne obveznike čiji godišnji promet nije veći od 37 000 EUR ako se gospodarska aktivnost uglavnom sastoji od isporuka robe, porezne obveznike čiji godišnji promet nije veći od 24 300 EUR ako se gospodarska djelatnost uglavnom sastoji od pružanja usluga s malom dodanom vrijednošću (veliki input) te porezne obveznike čiji godišnji promet nije veći od 14 600 EUR u ostalim slučajevima, to jest za pružanje usluga s velikom dodanom vrijednošću (mali input).
            
            
               Od svojeg pristupanja Malta upotrebljava tu odredbu za pomoć malim poduzećima i za poticanje otvaranja novih poduzeća. Ta se praksa pokazala korisnom mjerom pojednostavnjenja jer se njome uklanjaju brojne obveze povezane s PDV-om za poduzeća ispod određene razine godišnjeg prometa, čime se snižavaju troškovi poslovanja tih poduzeća. Istodobno je učinak na prihode bio neznatan. Malteška vlada odlučna je nastaviti primjenjivati mjere pojednostavnjivanja obveza malih subjekata u skladu s ciljevima Unije za male poduzetnike utvrđenima u Komunikaciji Komisije „Počnimo od malih” – „Akt o malom poduzetništvu za Europu”
                  2
               .
            
            
               U tu je svrhu Provedbenom odlukom (EU) 2018/279 od 20. veljače 2018. Malti odobreno povećanje praga za kategoriju s najmanjim prometom, odnosno s 14 600 EUR na 20 000 EUR. Provedbenom odlukom Vijeća (EU) 2020/1662
                  3
                od 3. studenoga 2020. Malti je odobreno produljenje primjene te mjere do 31. prosinca 2024. 
            
            
               Donošenjem i naknadnim prenošenjem te posebne mjere
                  4
                u nacionalno zakonodavstvo 1. srpnja 2018. više od 1262 mala poduzeća ostvarilo je koristi od povećanog praga godišnjeg prometa u okviru takve relativne kategorije programa pojednostavnjenja za MSP-ove.
            
            
               
                  Povećanjem praga na 30 000 EUR za porezne obveznike čija se gospodarska aktivnost uglavnom sastoji od pružanja usluga s malom dodanom vrijednošću (veliki input) ili pružanja usluga s velikom dodanom vrijednošću (mali input), smatra se da će se mjerom znatno smanjiti administrativno opterećenje poduzeća koja ispunjavaju uvjete odredbe, a posebno mikropoduzeća, time što ih se oslobađa od niza obveza na temelju uobičajenih odredaba o PDV-u poput vođenja evidencije u svrhu PDV-a ili podnošenja prijave PDV-a. 
               
            
            
               Posebnom mjerom znatno su smanjeni administrativno opterećenje i troškovi za prethodno navedeni znatan broj malteških malih poduzeća. Nadalje, primjenom posebne mjere Malti je omogućeno da raspodjeli više sredstava za borbu protiv prijevara povezanih s PDV-om i poboljšanje provedbe važećeg sustava PDV-a.
            
            
               Mjera odstupanja kojom se pojednostavnjuju obveze malih gospodarskih subjekata u skladu je s ciljevima koje je Europska unija utvrdila za mala poduzeća.
            
            
               
                  Stoga bi Malti trebalo odobriti primjenu mjere odstupanja do 31. prosinca 2024. 
               
            
            
               •Dosljednost s postojećim odredbama politike u određenom području
            
            
               
                  Mjera odstupanja u skladu je s filozofijom Direktive Vijeća (EU) 2020/285
                     5
                   o izmjeni članaka od 281. do 294. Direktive o PDV‑u o posebnoj odredbi za mala poduzeća, proizašle iz akcijskog plana o PDV‑u
                     6
                  , kojom se nastoji stvoriti moderan i pojednostavnjen sustav za te poslovne subjekte. Konkretno, njome se nastoje smanjiti troškovi usklađivanja u području PDV-a i narušavanje tržišnog natjecanja na domaćem tržištu i na razini EU-a, smanjiti negativni učinak praga te olakšati ispunjavanje obveza za poslovne subjekte i aktivnosti nadzora koje provode porezne uprave.
               
            
         
         
            
               
                  Nadalje, prag od 30 000 EUR u skladu je s Direktivom (EU) 2020/285 u tome što državama članicama omogućuje određivanje praga godišnjeg prometa potrebnog za izuzeće od PDV-a na razini koja nije viša od 85 000 EUR (ili protuvrijednosti u nacionalnoj valuti).
               
               
                  Slična odstupanja kojima se od plaćanja PDV-a izuzimaju porezni obveznici s godišnjim prometom manjim od određenog praga, kako je predviđeno člancima 285. i 287. Direktive o PDV-u, odobrena su drugim državama članicama. Nizozemskoj
                     7
                   je odobren prag od 25 000 EUR, Italiji
                     8
                   prag od 30 000 EUR, Luksemburgu
                     9
                   prag od 35 000 EUR, Latviji
                     10
                  , Poljskoj
                     11
                   i Estoniji
                     12
                   odobren je prag od 40 000 EUR, Hrvatskoj od 45 000 EUR
                     13
                  , Litvi od 55 000 EUR
                     14
                  ; Mađarskoj
                     15
                   od 48 000 EUR, Sloveniji
                     16
                   od 50 000 EUR te Rumunjskoj
                     17
                   od 88 500 EUR.
               
               
                  Kako je navedeno, odstupanja od Direktive o PDV-u uvijek bi trebala biti vremenski ograničena kako bi se mogli ocijeniti njihovi učinci. Uključivanje datuma isteka posebne mjere do 31. prosinca 2024., kako je zatražila Malta, u skladu je s primjenom Direktive (EU) 2020/285 o jednostavnijim pravilima o PDV-u za mala i srednja poduzeća od 1. siječnja 2025. 
               
               
                  Predložena mjera stoga je u skladu s odredbama Direktive o PDV-u.
               
            
            
               •Dosljednost u odnosu na druge politike Unije
            
            
               
                  Komisija u svojim godišnjim programima rada dosljedno naglašava potrebu za jednostavnijim pravilima za mala poduzeća. U tom pogledu, program rada Komisije za 2020.
                     18
                   upućuje i na „posebnu strategiju za MSP-ove, s pomoću koje će se malim i srednjim poduzećima olakšati rad, širenje djelatnosti i rast”. Mjera odstupanja u skladu je s takvim ciljevima u pogledu fiskalnih pravila. Konkretno, u skladu je s programom rada Komisije za 2017.
                     19
                  , u kojem se izričito spominjao PDV i u kojem je istaknuto da su mala poduzeća izložena velikom administrativnom opterećenju usklađivanja u području PDV-a, da tehničke inovacije predstavljaju nove izazove za djelotvornu naplatu poreza te da je za mala poduzeća potrebno pojednostavniti PDV.
               
               
                  Usto, mjera je u skladu sa strategijom jedinstvenog tržišta iz 2015.
                     20
                  , kojom je Komisija htjela potaknuti rast malih i srednjih poduzeća, među ostalim smanjenjem administrativnih opterećenja koja ih sprečavaju da u potpunosti iskoriste prednosti jedinstvenog tržišta. Mjera je i na tragu filozofije Komunikacije Komisije iz 2013. (Akcijski plan za razvoj poduzetništva 2020.: Ponovno buđenje poduzetničkog duha u Europi)
                     21
                  , u kojoj je naglašena potreba za pojednostavnjenjem poreznog zakonodavstva za mala poduzeća.
               
               
                  Konačno, mjera je u skladu s politikama EU-a za malo i srednje poduzetništvo, kako je utvrđeno u Komunikaciji o novoosnovanim poduzećima iz 2016.
                     22
                   i Komunikaciji iz 2008. (Počnimo od malih – Akt o malom poduzetništvu za Europu)
                     23
                  , gdje se države članice pozvalo da pri izradi zakonodavstva uzmu u obzir posebna obilježja MSP-ova i pojednostavne postojeće regulatorno okruženje.
               
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               Članak 395. Direktive o PDV-u.
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se temelji, prijedlog je u isključivoj nadležnosti Europske unije. Stoga se načelo supsidijarnosti ne primjenjuje.
               
            
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               S obzirom na to da je odstupanje ograničenog opsega, posebna mjera proporcionalna je cilju koji se želi postići, to jest pojednostavnjenju naplate poreza za male porezne obveznike i poreznu upravu.
            
            
               •Odabir instrumenta
            
            
               
                  Predloženi je instrument provedbena odluka Vijeća.
               
               
                  U skladu s člankom 395. Direktive o PDV-u odstupanje od zajedničkih pravila o PDV-u moguće je samo ako to Vijeće na prijedlog Komisije jednoglasno odobri. Provedbena odluka Vijeća najprikladniji je instrument jer može biti upućena pojedinoj državi članici.
               
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
         
         
            
               •Savjetovanja s dionicima
            
            
               
                  Nije provedeno savjetovanje s dionicima. Ovaj se prijedlog temelji na zahtjevu koji je podnijela Malta i odnosi se samo na tu državu članicu.
               
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               
                  Cilj je prijedloga Provedbene odluke Vijeća povećati postojeći prag za izuzeće s 20 000 EUR na 30 000 EUR. To povećanje praga je mjera pojednostavnjenja kojom se za poslovne subjekte s godišnjim prometom koji nije veći od 30 000 EUR uklanjaju brojne obveze povezane s PDV-om. Stoga ta odluka može imati pozitivan učinak na smanjenje administrativnog opterećenja na porezne obveznike pa stoga i na poreznu upravu.
               
               
                  Prema podacima za 2019. broj poreznih obveznika na koje bi to povećanje moglo utjecati iznosi 1 764 za usluge s velikom dodanom vrijednošću (niski inputi) i 237 za usluge niske dodane vrijednosti (veliki input).
               
               
                  Malteška tijela izvijestila su da je broj gospodarskih subjekata koji se trenutačno koriste odredbom za MSP-ove i izuzećem 34 585, koji bi povećanjem praga mogao narasti na 36 586 poreznih obveznika.
               
               
                  Postotak potencijalnih korisnika odredbe za MSP-ove koji primjenjuju prag od 30 000 EUR u usporedbi s ukupnim brojem poreznih obveznika na Malti iznosio bi 34 %.
               
               
                  Prema dostupnim službenim podacima, na temelju pojednostavnjene prijave prometa u okviru odredbe za MSP-ove u 2019. procijenjeni ukupni nenaplaćeni iznos PDV-a (jer je bio ispod praga od 20 000 EUR) izračunan po standardnoj stopi jest približno 11,4 milijuna EUR, što je 1,2 % ukupnog prikupljenog prihoda od PDV-a u Malti u toj godini (944,7 milijuna EUR).
               
               
                  Povećanjem praga na 30 000 EUR za pružanje usluga s malom dodanom vrijednošću (veliki input) i za pružanje usluga s velikom dodanom vrijednošću (mali input), nenaplaćeni PDV potencijalno će se povećati za oko 3,3 milijuna EUR, što bi se moglo procijeniti kao povećanje od 0,35 %. 
               
               
                  Osobe čiji oporezivi promet ne prelazi prag neće se morati prijaviti u registar obveznika PDV‑a, što znači da će se primjenom mjere smanjiti njihovo administrativno opterećenje jer neće morati voditi evidenciju u svrhu PDV-a ili podnositi prijavu PDV-a. Smanjit će se i radno opterećenje za porezna tijela. To će imati pozitivan učinak na smanjenje administrativnog opterećenja za porezne obveznike koji su trenutačno registrirani u sustavu PDV-a u Malti, a zatim i na poreznu upravu. 
               
            
            
               Učinak na državni proračun Malte u smislu prihoda od PDV-a je neznatan. 
            
            
               •Temeljna prava
            
            
               
                  Prijedlog ne utječe na zaštitu temeljnih prava.
               
            
            
               4.UTJECAJ NA PRORAČUN
            
            
               Prijedlog ne utječe na proračun EU-a jer će Malta izvršiti izračun naknade u skladu s člankom 6. Uredbe Vijeća (EEZ, EURATOM) 1553/89.
            
            
               2021/0073 (NLE)
            
            
               Prijedlog
            
            
               PROVEDBENE ODLUKE VIJEĆA
            
         
         
            
               kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost 
                  24
               , a posebno njezin članak 395. stavak 1. prvi podstavak, 
            
            
               uzimajući u obzir prijedlog Europske komisije,
            
            
               budući da:
            
            
               (1)U skladu s člankom 287. točkom 13. Direktive 2006/112/EZ Malta može od poreza na dodanu vrijednost („PDV”) izuzeti tri kategorije poreznih obveznika: porezne obveznike čiji godišnji promet nije veći od 37 000 EUR ako se gospodarska aktivnost uglavnom sastoji od isporuka robe, porezne obveznike čiji godišnji promet nije veći od 24 300 EUR ako se gospodarska djelatnost uglavnom sastoji od pružanja usluga s malom dodanom vrijednošću (veliki input)  te porezne obveznike čiji godišnji promet nije veći od 14 600 EUR u ostalim slučajevima, to jest za pružanje usluga s velikom dodanom vrijednošću (mali input).
            
            
               (2)Provedbenom odlukom Vijeća (EU) 2018/279
                  25
                Malti je odobrena primjena posebne mjere odstupanja od članka 287. Direktive 2006/112/EZ kako bi se do 31. prosinca 2024. od plaćanja PDV-a izuzeli porezni obveznici čija se gospodarska djelatnost uglavnom sastoji od pružanja usluga s velikom dodanom vrijednošću (mali inputi) i čiji godišnji promet nije veći od 20 000 EUR. 
            
            
               (3)Dopisom evidentiranim u Komisiji 20. listopada 2020. Malta je zatražila odobrenje za primjenu mjere odstupanja od članka 287. Direktive 2006/112/EZ kojom bi se Malti dopustilo da do 31. prosinca 2024. od plaćanja PDV-a izuzme porezne obveznike čija se gospodarska aktivnost uglavnom sastoji od pružanja usluga s malom dodanom vrijednošću (veliki input) ili pružanja usluga s velikom dodanom vrijednošću (mali input) te čiji godišnji promet nije veći od 30 000 EUR („mjera odstupanja”). Komisija je zatražila dodatne informacije u vezi sa zahtjevom, koji je zatim primila dopisom od 9. studenoga 2020.
            
            
               (4)U skladu s člankom 395. stavkom 2. drugim podstavkom Direktive 2006/112/EZ Komisija je dopisom od 17. prosinca 2020. zahtjev Malte proslijedila ostalim državama članicama. Komisija je dopisom od 18. prosinca 2020. obavijestila Maltu da raspolaže svim informacijama potrebnima za razmatranje zahtjeva.
            
            
               (5)S obzirom na to da se očekuje da će se povećanim pragom smanjiti obveze povezane s PDV-om, a time i administrativno opterećenje i troškovi usklađivanja za mala poduzeća te poreznim tijelima olakšati ubiranje PDV-a, kao i na zanemariv učinak na ukupni ostvareni prihod Malte od PDV-a prikupljen u fazi konačne potrošnje, Malti bi trebalo odobriti primjenu mjere odstupanja.
            
            
               (6)Mjera odstupanja ne utječe na vlastita sredstva Unije koja proizlaze iz PDV-a jer će Malta izvršiti izračun naknade u skladu s člankom 6. Uredbe Vijeća (EEZ, Euratom) br. 1553/89
                  26
               .
            
            
               (7)Odobrenje za primjenu mjere odstupanja trebalo bi biti vremenski ograničeno. Pri utvrđivanju roka trebalo bi ostaviti dovoljno vremena za procjenu djelotvornosti i primjerenosti praga. Nadalje, članak 287. Direktive 2006/112/EZ briše se Direktivom Vijeća (EU) 2020/285
                  27
                kojom se utvrđuju jednostavnija pravila o PDV-u za mala poduzeća, s učinkom od 1. siječnja 2025. Stoga bi Malti trebalo odobriti primjenu mjere odstupanja do 31. prosinca 2024.
            
            
               (8)Provedbenu odluku (EU) 2018/279 trebalo bi stoga staviti izvan snage,
            
            
            
               DONIJELA JE OVU ODLUKU: 
            
            
               Članak 1.
            
            
               Odstupajući od članka 287. točke 13. Direktive 2006/112/EZ, Malti se odobrava da izuzme od PDV-a porezne obveznike čija se gospodarska aktivnost uglavnom sastoji od pružanja usluga s malom dodanom vrijednošću (veliki input) ili pružanja usluga s velikom dodanom vrijednošću (mali input) i čiji godišnji promet nije veći od 30 000 EUR.
            
            
               Članak 2.
            
            
               Provedbena odluka (EU) 2018/279 stavlja se izvan snage. 
            
         
         
            
               Članak 3.
            
            
               Ova se Odluka primjenjuje do 31. prosinca 2024.
            
            
            
               Članak 4.
            
            
               Ova je Odluka upućena Republici Malti.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  
                        SL L 347, 11.12.2006., str. 1.
               
               
                  
                     (2)
                  
                        Komunikacija Komisije Vijeću, Europskom parlamentu, Europskom gospodarskom i socijalnom odboru i Odboru regija, „Počnimo od malih” – „Inicijativa za mala i srednja poduzeća u Europi”, COM(2008) 394 final od 25. lipnja 2008.
               
               
                  
                     (3)
                  
                        Provedbena odluka Vijeća (EU) 2020/1662 od 3. studenoga 2020. o izmjeni Provedbene odluke (EU) 2018/279 kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost, SL L 374, 10.11.2020., str. 6.–7.
               
               
                  
                     (4)
                  
                        Provedbena odluka Vijeća (EU) 2018/279 od 20. veljače 2018. kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 54, 24.2.2018., str. 14.–15.).
               
               
                  
                     (5)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).
               
               
                  
                     (6)
                  
                        Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u: Put k jedinstvenom europskom području PDV-a – vrijeme je za donošenje odluka (COM(2016) 148 final).
               
               
                  
                     (7)
                  
                        Provedbena odluka Vijeća (EU) 2018/1904 od 4. prosinca 2018. kojom se Nizozemskoj odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 310, 6.12.2018., str. 25.).
               
               
                  
                     (8)
                  
                        Provedbena odluka Vijeća (EU) 2016/1988 od 8. studenoga 2016. o izmjeni Provedbene odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 306, 15.11.2016., str. 11.–12.).
               
               
                  
                     (9)
                  
                        Provedbena odluka Vijeća (EU) 2019/2210 od 19. prosinca 2019. o izmjeni Provedbene odluke 2013/677/EU kojom se Velikom Vojvodstvu Luksemburgu odobrava uvođenje posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 332, 23.12.2019., str. 155.).
               
               
                  
                     (10)
                  
                        Provedbena odluka Vijeća (EU) 2017/2408 od 18. prosinca 2017. kojom se Republici Latviji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 342, 21.12.2017., str. 8.).
               
               
                  
                     (11)
                  
                        Provedbena odluka Vijeća (EU) 2018/1919 od 4. prosinca 2018. o izmjeni Odluke 2009/790/EZ kojom se Republici Poljskoj odobrava primjena mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 311, 7.12.2018., str. 32.).
               
               
                  
                     (12)
                  
                        Provedbena odluka Vijeća (EU) 2021/358 od 22. veljače 2021. o izmjeni Provedbene odluke (EU) 2017/563 kojom se Republici Estoniji odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 69, 26.2.2021., str. 4.).
               
               
                  
                     (13)
                  
                        Provedbena odluka Vijeća (EU) 2017/1768 od 25. rujna 2017. kojom se Republici Hrvatskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 250, 28.9.2017., str. 71.).
               
               
                  
                     (14)
                  
                        Provedbena odluka Vijeća (EU) 2021/86 od 22. siječnja 2021. kojom se Republici Litvi odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 30, 28.1.2021., str. 2.–3.). 
               
               
                  
                     (15)
                  
                        Provedbena odluka Vijeća (EU) 2018/1490 od 2. listopada 2018. kojom se Mađarskoj odobrava uvođenje posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 252, 8.10.2018., str. 38.).
               
               
                  
                     (16)
                  
                        Provedbena odluka Vijeća (EU) 2018/1700 od 6. studenoga 2018. o izmjeni Provedbene odluke 2013/54/EU kojom se Republici Sloveniji odobrava uvođenje posebne mjere kojom se odstupa od članka 287. Direktive 2006/112/EZ o zajedničkom sustavu poreza na dodanu vrijednost (SL L 285, 13.11.2018., str. 78.).
               
               
                  
                     (17)
                  
                        Provedbena odluka Vijeća (EU) 2020/1260 od 4. rujna 2020. o izmjeni Provedbene odluke (EU) 2017/1855 kojom se Rumunjskoj odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 296, 10.9.2020., str. 1.–3.). 
               
               
                  
                     (18)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Program rada Komisije za 2020. – Ambicioznija Unija (COM(2020) 37 final).
               
               
                  
                     (19)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Program rada Komisije za 2017. (COM(2016) 710 final).
               
               
                  
                     (20)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Poboljšanje jedinstvenog tržišta: više prilika za ljude i poduzeća (COM(2015) 550 final).
               
               
                  
                     (21)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija –Akcijski plan za razvoj poduzetništva 2020.: Ponovno buđenje poduzetničkog duha u Europi (COM(2012) 795 final).
               
               
                  
                     (22)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Odboru regija – Budući predvodnici u Europi: inicijativa za novoosnovana i rastuća poduzeća (COM(2016) 733 final).
               
               
                  
                     (23)
                  
                        Komunikacija Komisije Europskom parlamentu, Vijeću, Europskom gospodarskom i socijalnom odboru i Europskom odboru regija – Počnimo od malih – Akt o malom poduzetništvu za Europu (COM(2008) 394 final).
               
               
                  
                     (24)
                  
                        SL L 347, 11.12.2006., str. 1.
               
               
                  
                     (25)
                  
                        Provedbena odluka Vijeća (EU) 2018/279 od 20. veljače 2018. kojom se Malti odobrava primjena posebne mjere odstupanja od članka 287. Direktive 2006/112/EZ o zajedničkom sustavu poreza na dodanu vrijednost (SL L 54, 24.2.2018., str. 14.).
               
               
                  
                     (26)
                  
                        Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).
               
               
                  
                     (27)
                  
                        Direktiva Vijeća (EU) 2020/285 od 18. veljače 2020. o izmjeni Direktive 2006/112/EZ o zajedničkom sustavu poreza na dodanu vrijednost u pogledu posebne odredbe za mala poduzeća i Uredbe (EU) br. 904/2010 u pogledu administrativne suradnje i razmjene informacija u svrhe praćenja ispravne primjene posebne odredbe za mala poduzeća (SL L 62, 2.3.2020., str. 13.).